01-06-2022

Sagsnr. 2022-10487

P. O. box 1601

3900 Nuuk

Tel. (+299) 34 50 00

E-mail: isiin@nanoq.gl

www.naalakkersuisut.gl

Sendt via email til: pan@nanoq.gl

# Høringssvar om forslag til Selvstyrets bekendtgørelse om brug af bæreposer i plast og engangsplastprodukter

Vi takker for inddragelsen i høringen vedrørende forslag til Selvstyrets bekendtgørelse om brug af bæreposer i plast og engangsplastprodukter.
Departementet for Udenrigsanliggender, Erhverv og Handel har følgende bemærkninger til høringen:

Vedrørende § 3 stk. 3 og stk.4 om meget lette plastbæreposer. Det nævnes i §2 afsnit 3, at meget lette plastposer ”… *der er nødvendige af hensyn til hygiejne eller som anvendes som primæremballage til fødevarer i løs vægt, når dette bidrager til at forebygge fødevarespild*”. Departementet ser det gerne uddybet om de poser, der anvendes til at forbygge fødevarespild, er inkluderet i de i §3 stk. 3 nævnte poser, der omfattes af forbud, eller om de inkluderes i §3 stk. 4 hvor poser anvendt af hensyn til hygiejne indgår.

Vedrørende §8 om ikrafttrædelse af forslaget til bekendtgørelsen, ønsker Departementet en uddybning af, om der påtænkes en overgangsperiode i tilfælde af, at erhvervsdrivende har et lager af de pågældende produkter.
Departementet ønsker uddybning af, om det forventes, at erhvervsdrivende fra ikrafttrædelsesdatoen, bortskaffer alle i forslaget nævnte produkter, eller om erhvervsdrivende må sælge og/eller dele ud af lagervarer til dette lager ophører.
Erhvervsdrivende køber som oftest varer som emballage og bæreposer ind i store mængder da transport og indkøbsomkostninger er mere rentable ved store indkøb. Indføres der ikke en overgangsperiode, vil erhvervsdrivende være tvunget til at bortskaffe potentielt store mængder ubrugt engangsplast, samtidig med at de nu vil sælge/uddele tilsvarende plastikfri engangsprodukter som for eksempel sugerør og takeaway emballage. Dette vil i en periode give betydeligt mere affald og spild samtidig med, at erhvervsdrivende vil stå med en dobbelt regning på flere af de i forslaget nævnte produkter.

I tilfælde af, at erhvervsdrivende må sælge og/eller dele ud fra et eksisterende lager, ønsker Departementet for Udenrigsanliggender, Erhverv og Handel uddybning af om der i det tilfælde fastsættes en slutdato hvorfra salg/ uddeling fra dette lager ikke længere vil være tilladt.
Departementet ønsker hertil uddybning af, om der fastsættes en dato for, hvornår der ikke længere vil være tilladt at indkøbe de i forslaget nævnte produkter til lager.

Departementet for Udenrigsanliggender, Erhverv og Handel ønsker desuden at vide om engangsplastposer som affaldsposer og fryseposer, plastfilm til blandt andet fødevareopbevaring samt lignende produkter også er tiltænkt i denne bekendtgørelse, eller fortsat være tilladt.

Inussiarnersumik inuulluaqqusillunga
Med venlig hilsen

Departementet for Udenrigsanliggender, Erhverv og Handel

Marika Sparre
AC Fuldmægtig